《书怀 其二》
清代·吴嵩梁

野鹤负标格，风尘苦憔悴。岂无霄汉心，亦为稻粱累。

灵凤鸣朝阳，声闻托深契。方同蓬岛游，浮云欲中翳。

孤心本难群，铩羽惭再厉。翘首霜天高，悠悠听长唳。

作者简介：（1766—1834）江西东乡人，字子山，号兰雪。嘉庆五年举人，由内阁中书官贵州黔西州知州。工诗，为王昶、翁方纲、法式善所推重。有《香苏山馆诗钞》。